**2024.01.23 පෙ.ව 11.00 ට පැවැත්වෙන මාධ්‍ය සාකච්චාවේදී ලේකම් තුමා විසින් පැවැත්වීමට නියමිත කතාව සදහා වැදගත් කරුණු**

* **පසුබිම**

1. ඕසෝන් ස්ථරය යනු පෘථිවි පෘෂ්ඨයේ සිට කිලෝමීටර් 15 සිට 35 දක්වා ඉහළින් පිහිටි ස්ථර ගෝලයේ ඕසෝන් සාන්ද්‍රණය අධික කලාපයකි. ඕසෝන් ස්ථරය අදෘශ්‍යමාන පළිහක් ලෙස ක්‍රියා කරන අතර සූර්යයාගේ අහිතකර පාරජම්බුල (UV) කිරණවලින් අපව ආරක්ෂා කරයි.
2. මිනිසාගේ විවිධ වූ අහිතකර ක්‍රියාකාරකම් හේතුවෙන් වායු ගෝලයට මුදා හරින ලද ඕසෝන් වියනට හානි කරන ඕසෝන් ක්ෂයකාරක රසායනික ද්‍රව්‍ය හේතුවෙන් ඕසෝන් වියන දීර්ඝ කාලයක් තුල විනාශ වෙමින් පැවතුණි.
3. 1985 වන විට, ඕසෝන් ස්ථරය ක්ෂය වීම තුළින් මිනිස් සෞඛ්‍යයට සහ පරිසරයට වන බලපෑම පිළිබඳ ලෝකය හඳුනාගෙන තිබුණි. ඊට ප්‍රතිචාර වශයෙන් ඕසෝන් ස්ථරය සුරැකීම උදෙසා **වියානා සම්මුතිය** පිහිටුවා ගන්න ලද අතර එය පර්යේෂණ හා තොරතුරු රැස් කිරීමට පමණක් සීමා විය. මෙම ගිවිසුම බොහෝ පාර්ශ්වයන් විසින් එකඟ වූ මූලධර්ම ඉදිරිපත් කරන රාමු සම්මුතියකි.
4. 1987 දී ඇති වූ **මොන්ට්‍රියල් සන්ධානය** යනු ඕසෝන් ක්ෂයකාරක රසායනික ද්‍රව්‍ය පාලනය කිරීම මඟින් ඕසෝන් වියන ආරක්ෂා කර ගැනීම සඳහා වූ ගෝලීය එකඟතාවයකි. මෙම ක්‍රියාදාමය සඳහා අදියරගත සැලැස්මකට අනුව ඕසෝන් ක්ෂයකාරක රසායනික ද්‍රව්‍ය ඉවත් කිරීම, පාලනය කිරීම, නිෂ්පාදනය හා පරිභෝජනය ඇතුළත් වේ.
5. ශ්‍රී ලංකාව මොන්ට්‍රියල් සන්ධානයේ හා වියනා සම්මුතියේ පාර්ශවකරුවෙකු වුයේ 1989 වසරේදීය. රටවල් 197ක් මේ සඳහා අත්සන් තබා ඇති අතර එමගින් තම රට තුළ මොන්ට්‍රියල් සන්ධානයේ ප්‍රතිපත්ති ක්‍රියාත්මක කිරීමට එම රටවල් බැඳී සිටී.

* **වර්තමාන තත්වය**

1. මොන්ට්‍රියල් සන්ධානයේ ප්‍රතිපත්තීන් බැඳීම් සාර්ථකව ක්‍රියාත්මක කිරීම සිදු කරන අතර මුළු ලෝකයම ඕසෝන් ස්ථරය ක්ෂයකාරක රසායනික ද්‍රව්‍යන් 96 අතුරින් 56ක් දැනට අදියර ගතව භාවිතයෙන් ඉවත් කර ඇත.
2. ඕසෝන් ස්ථරය ක්ෂයකාරක රසායනික ද්‍රව්‍ය වන්නේ;

ක්ලෝරෝෆ්ලෝරෝකාබන් (CFC)

බ්රෝමොෆ්ලොරෝකාබන් (Halon)

කාබන්ටෙට්ට්‍රාක්ලෝරයිඩ් (CTC)

මෙතිල්ක්ලෝරෝෆෝම් (MC)

හයිඩ්‍රොක්ලෝරොෆ්ලෝරොකාබන් (HCFC)

හයිඩ්‍රොබ්රෝමොෆ්ලොරෝකාබන් (HBFC)

1. **හයිඩ්‍රොක්ලෝරොෆ්ලෝරොකාබන් (HCFCs)** ශ්‍රී ලංකාව තුල අදියරගතව භාවිතයෙන් ඉවත් කරමින් පවතින අතර 2030 වසරේදී සම්පූර්ණයෙන්ම භාවිතයෙන් ඉවත් කිරීමට නියමිතය.
2. මෙම සැලසුම් සාර්ථකව ක්‍රියාත්මක කර ගැනීම සඳහා රටක් වශයෙන් අපි අනෙකුත් පාර්ශවකාර ආයතන වල සහය ලබාගන්නෙමු.
3. වෙළඳ හා ආයෝජන ප්‍රතිපත්ති දෙපාර්තමේන්තුව, කර්මාන්ත අමාත්‍යංශය, ශ්‍රී ලංකා රේගුව සහ ආනයන අපනයන පාලන දෙපාර්තමේන්තුවේ සහාය ඇතිව ආනයන අපනයන පාලන රෙගුලාසි යටතේ HCFC ශීතකාරකය අඩංගු ශීතකරණ හා වායු සමීකරණ උපකරණ සහ උපාංග තහනම් කිරීම සඳහා වූ ගැසට් පත්‍රිකාව අවසන් අදියරේ පවතී.
4. 2016 දී **හයිඩ්‍රොෆ්ලෝරෝකාබන් (HFCs)** ක්‍රමයෙන් අඩු කිරීම සඳහා මොන්ට්‍රියල් සන්ධානයට නවතම සංශෝධනය වන **කිගාලි සංශෝධනය** හඳුන්වා දෙන ලදී. HFC ශීතකරකය ඕසෝන් ක්ෂයකාරක රසායනික ද්‍රව්‍යක් නොවුනද ඒවා ප්‍රබල **හරිතාගාර වායුවක්** ලෙස හඳුන්වනු ලැබේ. තවද ඒවා දේශගුණික විපර්යාසයන් ඇති වීමටද බලපානු ලැබේ.
5. එමගින් මෙම සියවස අවසානය වන විට ගෝලීය උෂ්ණත්වය 0.4 °C කින් ඉහළ යාම අවම කිරීමටද, සිසිලන ක්ෂේත්‍රයේ බලශක්ති කාර්යක්ෂමතාව වැඩි දියුණු කිරීමටද බලාපොරොත්තු වේ.
6. ගෝලීය උණුසුමට දායකත්වය දක්වන **හයිඩ්‍රොෆ්ලෝරොකාබන් (HFCs)** රසායනිකයන් ක්‍රමානුකූලව ඉවත් කිරීමට අවශ්‍ය මූලික කටයුතු මේ වන විටත් ආරම්භ කර ඇත. 2024 වසරේ සිට 2045 වන විට HFCs රසායනිකයන් භාවිතය 80% කින් අඩු කිරීමට අප අමාත්‍යංශය සැලසුම් කර ඇත.

* **ශීතකරණ සහ වායු සමීකරණ (Refrigeration and Air Conditioning (RAC)) සහ ජංගම වායු සමීකරණ (Mobile Air Conditioning (MAC)) ක්ෂේත්‍රයේ සේවා අංශයේ නියුතු කාර්මික ශිල්පීන් සඳහා ප්‍රමිති ගැන්වීම සඳහා බලපත්‍රයක් (License) හා නොමිලේ ජාතික වෘත්තීය සුදුසුකම් පිරිනැමීම.**

1. ශීතකරණ සහ වායු සමීකරණ (Refrigeration and Air Conditioning (RAC)) සහ ජංගම වායු සමීකරණ (Mobile Air Conditioning (MAC)) ක්ෂේත්‍රයන්, රටේ ආර්ථික හා සමාජීය සංවර්ධනය සඳහා අවශ්‍ය අංගයන් තරමටම වැදගත් වෙමින් පවතී. වේගවත් නාගරීකරණය, වාණිජ හා නේවාසික ගොඩනැගිලි ඉදිකිරීම, වර්ධනය වන ජනගහනය හේතුවෙන් RAC & MAC ක්ෂේත්‍රයන් සඳහා වන ඉල්ලුම වේගයෙන් වර්ධනය වේ.
2. මොන්ට්‍රියල් සන්ධානය හා එහි නවතම සංශෝදනය වන කිගාලි සංශෝදනයට අනුව, ශීතකරණ සහ වායු සමීකරණ සහ ජංගම වායු සමීකරණ ක්ෂේත්‍රයන්හි සේවා අංශයේ නියුතු කාර්මික ශිල්පීන්ට නව ශීතකාරක සහ ඒවා අඩංගු උපකරණ භාවිතයට, නඩත්තු කිරීමට දැනුම, උපදෙස් අවශ්‍ය වී තිබේ.
3. රට තුළ ශීතකරණ වායු සමීකරණ සහ ජංගම වායු සමීකරණ ක්ෂේත්‍රයන් ප්‍රධාන වශයෙන් නිසි ප්‍රමිතිකරණයක් නොමැති වීම හේතුවෙන් නොවිධිමත් (informal) අංශයේ පවතී.
4. පරිසර අමාත්‍යාංශයේ ජාතික ඕසෝන් ඒකකය (NOU), මහජන උපයෝගිතා කොමිෂන් සභාව (PUCSL), තෘතීයික හා වෘත්තීය අධ්‍යාපන කොමිසන් සභාව (TVEC) සහ ජාතික ආධුනිකත්ව සහ කාර්මික පුහුණු කිරීම් අධිකාරිය (NAITA) එක්ව ශීතකරණ වායු සමීකරණ (RAC) සහ ජංගම වායු සමීකරණ (MAC) ක්ෂේත්‍රයේ සේවා අංශයේ නියුතු කාර්මික ශිල්පීන් විදිමත් සහතිකකරණ ක්‍රමවේදයකට කඩිනමින් අනුගත කිරීම මෙමඟින් බලාපොරොත්තු වේ. මෙය ආර්ථිය ක්‍රමවේදයක් යටතේ සිදු වේ.
5. මේ වන විට ශීතකරණ සහ වායු සමීකරණ සහ ජංගම වායු සමීකරණ ක්ෂේත්‍රයන්හි සේවා අංශයේ නියුතු කාර්මික ශිල්පීන් ප්‍රමිති ගැන්වීම සඳහා බලපත්‍රයක් හා නොමිලේ ජාතික වෘත්තීය සුදුසුකම් පිරිනැමීමේ ජාතික වැඩසටහනක් ස්ථාපිත කිරීමට කටයුතු ආරම්භ කර ඇත.
6. මෙහි අරමුණු වන්නේ;

6.1 සේවා හා නඩත්තු අංශයේ කාර්මික ශිල්පින් හොඳ සේවා පුරුදු වලට අනුගත කිරීම.

6.2 අදියර ගතව ඉවත් කළ හා ඉවත් කරමින් පවතින ශීතකාරක අඩංගු උපකරණ භාවිතයේදී වායු ගෝලයට විමෝචනය අවම කිරීම.

6.3 නව තාක්ෂණය හා නව ශිතකාරක හැසිරවීම පිළිබඳ ගැන දැනුවත් වීම.

6.4 ක්ෂේත්‍රය තුළ පිළිගැනීමක් ලැබීම.

6.5 මනා පුහුණුව ලත් බලපත්‍රලාබී කාර්මික ශිල්පියෙකු (Licensed Technician) බිහි කිරීම.

1. මෙය පහත ක්‍රමවේදය ඔස්සේ සිදු කරනු ලැබේ.
   1. පිළිගත් වෘත්තීය සුදුසුකමක්(සහතිකයක්) නොමැති ශීතකරණ සහ වායු සමීකරණ සහ ජංගම වායු සමීකරණ සේවා අංශයේ කාර්මික ශිල්පීන් හඳුනාගෙන ලියාපදිංචි කිරීම. (Registration)
   2. ඔවුන්ගේ හැකියාවන් සංවර්ධනය සඳහා කඩිනම් පුහුණු වැඩ සටහන් ක්‍රියාත්මක කිරීම (Gap Filling)
   3. අවසන් නිපුණතා මට්ටම පරික්ෂා කිරීම. (Final Assessment)
   4. සුදුසුකම් ලත් කාර්මික ශිල්පීන් සඳහා ජාතික නිපුණතා මට්ටම 3 (NVQ level 3) සහතික ලබාදීම.
   5. ශ්‍රී ලංකා ඉංජිනේරු සභාවේ ලියාපදිංචි කර හැදුනුම්පතක් (ID) නිකුත් කිරීම.
   6. මහජන උපයෝගිතා කොමිෂන් සභාව හරහා සහතික ලත් කාර්මික ශිල්පින් සඳහා බලපත්‍රයක් (License) ලබා දීම.
   7. මෙම වැඩසටහන තවදුරටත් ව්‍යාප්ත කිරීමේ අරමුණින් ජාතික නිපුණතා මට්ටම 3 (NVQ level 3) හා අවුරුදු 1.5ක සේවා පළපුරුද්ද ඇති කාර්මික ශිල්පීන්ට ජාතික නිපුණතා මට්ටම 4 (NVQ level 4)ලබා දීම
2. මුලික අදියර වශයෙන්, නොමිලේ කාර්මික ශිල්පීන් 100 දෙනෙකුට මෙම සැලසුම ක්‍රියාත්මක කිරීමට ආරම්භ කර ඇත.
3. තවද මුල් මාස 8 තුළ රටම ආවරණය වන පරිදි මනා පුහුණුව ලත් බලපත්‍රලාබී කාර්මික ශිල්පීන් (Licensed Technicians) 600 දෙනෙකු බිහි කිරිමට කටයුතු සැලසුම් කර ඇත.
4. ඇගයීම් පරීක්ෂණ ගාස්තු, කෙටි පුහුණුවක් සදහා වැය වන වියදම් සහ අවසාන පරීක්ෂණය සඳහා අවශ්‍ය වන විභාග ද්‍රව්‍ය සදහා පරිසර අමාත්‍යංශයේ වායු සම්පත් කළමනාකරණ හා ඕසෝන් ඒකකය විසින් අනුග්‍රහය දක්වනු ලබන අතර ශ්‍රී ලංකා මහජන උපයෝගිතා කොමිෂන් සභාව හා වායු සම්පත් කළමනාකරණ හා ඕසෝන් ඒකකය එක්ව මෙම වැඩසටහනේ මෙහෙයුම් කටයුතු සිදු කරයි.

* **මනා පුහුණුව ලත් බලපත්‍රලාබී කාර්මික ශිල්පීන් (Licensed Technicians) බිහි කිරීමෙන් ලැබෙන ප්‍රතිලාභ:**

1. මෙමගින් කාර්මික ශිල්පීන්ට නව තාක්‍ෂණික ක්‍රමවේද ඔස්සේ ගිනි ගන්නා සුළු හා විෂ සහිත විකල්ප ශිතකාරක පිලිබඳ දැනුවත් කිරීම පහසු වේ.
2. ක්ෂේත්‍ර මට්ටමින් තම ක්‍රියාකාරකම්වල නිරත වෙමින් ගෝලීය උෂ්ණත්වය ඉහළ යාමේ හැකියාවක් ඇති ඕසෝන් ක්ෂය නොවන ද්‍රව්‍ය සහ ඕසෝන් ක්ෂය කරන ද්‍රව්‍ය විමෝචනය අවම කිරීමට දායක විය හැක.
3. කාර්මික ශිල්පීන්ට හොඳ සේවා පුරුදු පුහුණු කිරීම තුළින් උපකරණවල බලශක්ති කාර්යක්ෂමතාවය ඉහල මට්ටමක පවත්වා ගැනීමට හැකියාව ලැබේ.
4. හොඳ පාරිභෝගික සේවයක් ලබා දීමට හැකියාව ලැබේ
5. ශීතකරණ සහ වායු සමීකරණ සහ ජංගම වායු සමීකරණ ක්ෂේත්‍රයන් සඳහා ප්‍රමිතිකරණයක් ලැබේ.
6. මොන්ට්‍රියල් සන්ධානයේ ප්‍රතිපාදන වලට අනුව ජාතික මට්ටමේ ක්‍රියාදාමයන් නිසි ලෙස බල ගැන්මවීට හැකියාව ලැබේ.